**Okrugli stol u Nacionalnoj i sveučilišnoj knjižnici**

U **četvrtak, 16. siječnja 2025.** godine, u malom predvorju **Nacionalne i sveučilišne knjižnice** od 10 -13 sati održan je Okrugli stol na kom je predstavljen projekt: „Zaslužne osobe u hrvatskom knjižničarstvu kroz povijest: Leksikon zaslužnih žena u hrvatskom knjižničarstvu u drugoj polovici 20. stoljeća – istraživanje usmenih i pisanih izvora (oral history) – prva faza“.

Projekt su predstavili voditelji dr.sc. **Berislav Čović**, knjižničar, zaposlen u knjižnici
Filozofskog fakulteta Sveučilišta u Zagrebu i dr. sc. **Ksenija Švenda-Radeljak**, knjižničarska savjetnica, zaposlena u knjižnici Studijskog centra socijalnog rada Pravnog fakulteta Sveučilišta u Zagrebu. Projekt je nastao na temelju istraživanja o ulogama žena u razvoju knjižničarstva kao profesije, gdje se uvidjelo da je njihov doprinos u mnogim slučajevima nedovoljno valoriziran, a ponegdje i potpuno zanemaren. Cilj je ovog projekta dati sveobuhvatan uvid vrijednog doprinosa zaslužnih žena hrvatskom knjižničarstvu, a rezultati istraživanja bit će predstavljeni u formi online Leksikona, koji će imati mogućnosti dijeljenja, nadopunjavanja i dodavanja.
Projekt je predstavljen kroz svoju prvu fazu, koja je rezultirala prikupljenom i obrađenom građom za čak 22 osobe, spremnu za postavljanje u online Leksikon.

U sklopu Okruglog stola održan je i panel koji je predstavio metodološki aspekt takvog istraživanja, te utjecaj nekih znamenitih knjižničarki na kulturni i javni život u svojim sredinama. Panel je moderirala izv. prof. dr. sc**. Marijana Tomić**, zaposlena na Odsjeku za informacijske znanosti Sveučilišta u Zadru.

Sudionice panela bile su:
dr. sc. **Irena Galić Bešker**, knjižničarska savjetnica – voditeljica Zbirke rukopisa i starih knjiga Nacionalne i sveučilišne knjižnice u Zagrebu
- dr. sc. **Mirisa Katić Piljušić**, knjižničarska savjetnica (u mirovini)
- **Mihaela Kovačić**, knjižničarska savjetnica – voditeljica Odjela za nabavu i obradu građe posebne vrste u Sveučilišnoj knjižnici u Splitu
- **Lea Lazzarich**, knjižničarska savjetnica - ravnateljica Sveučilišne knjižnice Rijeka
- dr. sc. **Marina Vinaj,** knjižničarska savjetnica – voditeljica knjižnice Muzeja Slavonije

Okrugli stol su podržali svojim dolaskom pripadnici akademske zajednice,
predstojnica Studijskog centra socijalnog rada Pravnog fakulteta Sveučilišta u Zagrebu dr.sc. Gordanu Berc, te profesorica dr.sc. **Ana Barbarić** s Odsjeka za informacijske i komunikacijske znanosti Filozofskog fakulteta Sveučilišta u Zagrebu. Ministarstvo kulture i medija predstavljala je mr. sc. **Anuška Deranja Crnokić** ravnateljica Uprave za arhive, knjižnice i muzeje.

Skupu je nazočio velik broj kolegica i kolega iz knjižnica, arhiva i muzeja, a svojim su se sudjelovanjem posebice istakle dr. sc. **Sofija Klarin Zadravec**, knjižničarska savjetnica, pomoćnica za djelatnost nacionalne knjižnice RH i predsjednica Hrvatskoga knjižničarskog društva Jasenka Pleško, viša knjižničarka.
Rasprava nakon predstavljanja projekta i panela bila je izuzetno korisna, te je otvorila nove mogućnosti revalorizacije uloge žena u profesiji.